### Beslutningstema

Under dette punkt skal der besluttes, hvilken finansieringsmodel der skal gå forud for etablering af ladeinfrastruktur til kommunens administrationsbiler og hjemme- og sygeplejebiler.

### Historik

I forbindelse med at leasingperioden er udløbet for den eksisterende bilflåde til administrationen og hjemme- og sygeplejen, skal der igangsættes en proces for omstilling af fossildrevne biler til el-biler.

Hertil kræves der en ladestanderinfrastruktur.

### Sagsfremstilling

I forbindelse med omlægningen af kommunens bilflåde, bestående af 274 køretøjer, hvoraf 161 er egnet personbiler til omlægning til eldrevne biler, skal der etableres en ladeinfrastruktur.

I den forbindelse har COWI efter Tønder Kommunes opdrag undersøgt, hvorvidt den enkelte bil kunne omstilles til et ikke fossildrevet køretøj, samt hvilken merudgift eller besparelse dette ville medføre.
Konklusionen i rapporten peger på, at 153 ud af 170 mulige har et kørselsmønster, der med fordel kan skiftes til en el-bil, mens 8 ville kunne omstilles ved et par tekniske tilpasninger, samt de resterende 9 ikke er relevante for omstillingen. Der tages derfor udgangspunkt i, at alle 161 biler kan omlægges over de næste 2 år. Den øvrige del af bilflåden indeholder minibusser, lastbiler, mv.

Med henblik på at fremme denne omlægning skal der etableres en ladeinfrastruktur til opladning af de 161 biler med et udtag pr. bil for at kørselsbehovet er understøttet.

Etableringen fastsættes i et anlægsprogram, hvor der etableres ladestandere i takt med, at netselskabet N1 etablerer el-kapacitet, så eksempelvis hele hjemmeplejedistrikter bliver klargjort på en gang. Forvaltningen foreslår, at anlægsopgaven deles i geografiske områder og sendes i udbud, i takt med N1s etablering af forsyningspunkter. Anlægsprogrammet indeholder fremførsel af kabler til sokkel af ladestander.

Udbuddet vil udformes således, at det vil være lokale el-installatører der via en tilbudsforespørgsel får mulighed for at afgive pris på opgaven.

Forvaltningen har beregnet en anlægspris på 8 mio. kr. for etableringen af infrastrukturen svarende til 11 kW ladestandere.

Der skal tages stilling til finansieringen af ladeinfrastrukturen - henholdsvis via kassen eller gennem en af to leasingudbyder. Modellerne er yderligere beskrevet i bilag.

Scenarie 1 – Finansiering af kassen:
Ved egen finansiering af ladeinfrastrukturen vil den forventede anlægsudgift være ca. 8 mio. kr. Deri indgår installationsarbejdet bestående af entreprenørarbejde fra forsyningspunkt til punkt for ladestander, køb af rettigheder til ampere, samt installation og indkøb af ladestandere.

Scenarie 2 – Finansiering gennem leasingudbyder:
Ved finansiering af ladeinfrastrukturen gennem en leasingudbyder som en finansiel leasing vil udgiften være ca. 8,8 mio. kr. Deri indgår installationsarbejdet bestående af entreprenørarbejde fra forsyningspunkt til punkt for ladestandere, køb af rettigheder til ampere, samt installation og indkøb af ladestandere. Ejerskab vil ligge hos Tønder Kommune under hele leasingperioden på fem år.
Den forventelige omkostning er opgjort af en forventeligt anlægsudgift på 8 mio. kr., der finansernes over 5 år for en månedlig ydelse på 113.000 kr., og ved endt leasingperiode vil der være et restbeløb på 2 mio. kr. der skal betales til leasingudbyderen, hvorefter den samlede udgift for Tønder Kommune udgør 8,8 mio. kr., hvorefter Tønder kommune ejer infrastrukturen.

Scenarie 3 – Finansiering og etablering gennem ladeoperatør
Ved finansiering gennem en ladeoperatørmodellen, vil en ladeoperatør stå for at etablere, drive og vedligeholde ladeinfrastrukturen. Operatøren vil derved etablere og eje materiale fra forsyningspunkt til ladeudtag, samt driften heraf. Dermed vil kommunen ikke eje ladeinfrastrukturen, der etableres på egen martikel, og udvidelse vil kræve nye udbud og kontrakter ved ønsket udvidelse over tid, samt kræve opkøb af infrastrukturen ved endt kontraktperiode. I denne model står ladeoperatøren for hjemtag af afgifter frem til 2030, der kan tilkomme Tønder Kommune
Modellen vil forventeligt have en udgift svarende til 10 mio. kr. over en given kontraktperiode eks. køb af ampere, tilslutning hos netselskab og frikøb efter endt kontraktperiode. Herudover har Tønder Kommune ingen indflydelse på fastsættelse af el-pris.

Hvad enten valget falder på scenarie 1,2 eller 3 er anbefalingen fra BDO, at det vil være mest rentabelt for Tønder Kommune at indgå aftale med ladeoperatør om drift af ladestandere, der derved vil stå for opsætning, samt daglig drift af ladestanderne. Dermed står ladeoperatøren for hjemtag af refusion frem til 2030.
Driftsudgiften på forventeligt 0,15 mio. kr. årligt ekskl. elforbrug faktureres til kommunen.

[adresse] foreslås fordelt over 2 år i takt med biludbud og levering heraf, hvorfor der forventes etablering af ca. 60 ladeudtag i 2025 og ca. 100 i 2026.

Forvaltningen kan ikke anbefale scenarie 3, idet denne model er mindst rentabel for Tønder Kommune.

Direktionen anbefaler finansiering af kassen, som er den mest rentable model for Tønder kommune.

### Økonomi

Etableringen er beregnet til at koste 8 mio. kr. hertil kommer en årlig driftsudgift på 0,15 mio. kr.

### Indstilling Direktionen indstiller,

at der afsættes et anlægsbudget på 8 mio. til etablering af ladeinfrastruktur samt 0,15 mio. kr. i årlig drift,

at finansiering sker via kassen eller finasiering gennem leasing udbyder, og

at indstillingen videresendes til Kommunalbestyrelsen.

**Beslutning fra Økonomiudvalget, den 19. marts 2025, pkt. 15:**

Indstillingen anbefales.

Finansiering sker via kassen.

Ken Rasmussen deltog ikke i mødet.

### Beslutning

Indstillingen godkendt.